ธปท.คาดรัฐออกกม.มั่นคงกระทบศก.ระยะสั้น
ธปท.คาดครม.ออกกม.มั่นคงคุมเสื้อแดงชุมนุมกระทบความเชื่อมั่นและการใช้จ่ายระยะสั้น
9 มี.ค. 2553

ธปท.คาดครม.ออกกม.มั่นคงคุมเสื้อแดงชุมนุมกระทบความเชื่อมั่นและการใช้จ่ายระยะสั้น
นายสุชาติ สักการโกศล ผู้อำนวยการอาวุโส ฝ่ายเศรษฐกิจในประเทศ ธนาคารแห่งประเทศไทย หรือธปท. เปิดเผยว่า การออกประกาศใช้พ.ร.บ.ความมั่นคงของรัฐบาล เพื่อดูแลการชุมนุมของกลุ่มคนเสื้อแดงในระหว่างในวันที 11-23มีนาคมนี้ น่าจะมีผลต่อความเชื่อมั่น และการใช้จ่ายในประเทศระยะสั้นๆ เนื่องช่วงที่ผ่านมา ประชาชน และนักลงทุน ได้เผชิญสถานการณ์การชุมนุมทางการเมืองมาระยะหนึ่งแล้ว จึงพอจะเข้าใจได้ และสามารถปรับตัวกับสถานการณ์ได้ระดับหนึ่ง คาดว่าจะมีผลกระทบต่อเศรษฐกิจรวมถึงการจับจ่ายใช้สอยในประเทศไม่มากนัก และภาวะดังกล่าวคงไม่มีผลต่อความเชื่อมั่นของนักลงทุนในระนะยาว และคงไม่มีผลต่อการนำเรื่องดังกล่าว มากำหนดทิศทางของตลาดและการลงทุนในระยะยาวแต่อย่างใด
"หากการชุมนุมไม่เกิดเหตุรุนแรง ผลกระทบก็ไม่น่าจะมีอะไรมาก และกระทบแค่ช่วงสั้นๆ แต่สิ่งที่ธปท.จะจับตาดูเป็นพิเศษ น่าจะเป็นเรื่องของผลกระทบที่จะมีต่อภาคการท่องเที่ยว เพราะรายได้จากการท่องเที่ยว น่าจะเป็นสัดส่วนสำคัญ ที่จะมาสนับสนุนการขยายตัวทางเศรษฐกิจ(จีดีพี) ตามโครงสร้างรายได้ใหม่ ที่จะเริ่มเปลี่ยนแปลงไปจากเดิมที่ให้น้ำหนักไปที่รายได้จากภาคการส่งออก ว่าการชุมนุมจะกระทบรายได้ท่องเที่ยว และมีผลให้จีดีพีลดลงไปมากน้อยเพียงใด"นายสุชาติ 
ก่อนหน้านี้ ธปท.เตรียมนำสถานการณ์ทางการเมือง รวมถึงผลกระทบต่อภาวะเศรษฐกิจเข้าหารือในการประชุมคณะกรรมการนโยบายการเงิน(กนง.)ในวันที่ 10 มีนาคมนี้